SENICA. Po troch mesiacoch je výška hladiny na 561 centimetroch, informoval hovorca Slovenského vodohospodárskeho podniku (SVP) Pavel Machava.
Na priehrade budú prebiehať úpravy aj tento rok, keď SVP plánuje pokračovať v druhej etape stavby. "Prebehne oprava betónového opevnenia návodného svahu hrádze Kunov. Presný termín realizácie bude závisieť od uzatvorenia výberového konania a vhodných klimatických podmienok," povedal k najbližším úpravám hovorca.
Z tohto dôvodu sa prevádzková hladina v nádrži Kunov bude udržiavať na maximálnej kóte 225,50 m n.m. V prípade potreby môže byť hladina znížená na minimálnu prevádzkovú hladinu, na kótu 223,50 m n. m. Celková zatopená plocha sa bude pohybovať v rozlohe 23,20 až 39 hektárov.
Pri plnení nádrže treba s vodou hospodáriť tak, aby sa čo najviac vody naakumulovalo, pritom treba brať ohľad na bezpečnosť vodnej stavby.
"Nie je preto žiaduce na hrádzne teleso a jeho podložie zbytočne vytvárať rýchle zmeny zaťažovacieho stavu. Plnenie nádrže musí byť pozvoľné a plynulé. Z tohto hľadiska sú stanovené limity," spresnil Machava.
To znamená, že hladina vody v nádrži nesmie stúpať rýchlejšie ako 20 centimetrov za deň. Zároveň počas plnenia vodnej nádrže sa až do naplnenia na maximálnu prevádzkovú hladinu, čo je 228,45 m n.m., z nádrže vypúšťa len minimálny zostatkový prietok 27 litrov za sekundu. Súčasný vodný stav na vodnej nádrži Kunov je 561 centimetrov, čo je 225,61 m n.m.
"Presný termín napustenia nevieme, nakoľko napúšťanie závisí od klimatických podmienok," doplnil hovorca.